Vasemmistoliitto äänesti valtaliittymän säästöpakettia vastaan, ja nyt muut ryhmät tahtovat keskustella sen asemasta.

Vasemmistoliitto äänesti maanantaina illalla Tampereen kaupungin säästöpakettia vastaan.

Tämä voi tietää valtuustoryhmälle lähtöpasseja Tampereen kaupungin pormestarin Lauri Lylyn (sd.) koalitiosta.

Kaupunginhallituksen esityksen takana oli koko valtuusto vasemmistoliittoa ja Aarne Raevaaran yhden miehen ryhmää lukuun ottamatta. Pormestarikoalitioon kuuluvat Tampereella kaikki ryhmät paitsi Raevaara.

Ryhmät kokoontuvat lähiaikoina keskustelemaan vasemmistoliiton kohtalosta.

Vihreiden valtuustoryhmän puheenjohtaja Jaakko Stenhäll sanoo, että nyt pitää keskustella pelisäännöistä.

– Vasemmistoliitto sanoo, että he noudattavat muuten pormestariohjelmaa. Pitää katsoa, mitä se tarkoittaa. Ei tunnu hyvältä, että ollaan neuvottelemassa yhdessä ja lopussa livetään linjasta, Stenhäll sanoo.

Kokoomuksen valtuustoryhmän puheenjohtaja Ilkka Sasi uskoo, että vasemmistoliitto ei jatka koalitiossa.

– Koemme erittäin valitettavaksi ratkaisuksi, että vasemmistoliitto teki tällaisen ratkaisun, eikä ole säästöpaketissa mukana.

Pormestari Lauri Lyly määrittää Sasin mukaan käytännössä askelmerkit. Koalition supistuessa ryhmittymä olisi Ilkka Sasin mukaan entistä vahvempi.

– Tampereelle tulisi hallitus–opposio-asetelma samalla tavalla kuin viime vaalikaudella.

SDP:n valtuustoryhmän puheenjohtaja Atanas Aleksovski sanoo toivoneensa, että vasemmistoliitto olisi ollut mukana talouden tasapainottamisohjelmassa.

– Vaikea nähdä, miten he voisivat olla mukana koalitiossa. Sitoutuvatko he tulevaisuudessakaan yhteisesti sovittuihin asioihin? Aleksovski kysyy.

Pormestari Lauri Lyly sanoo tekstiviestissä, että vasemmistoliiton jatkoa pormestarikoalitiossa käsitellään palaverissa toukokuun alkupuolella.

Vasemmistoliitto ei aio erota

Vasemmistoliiton valtuustoryhmän puheenjohtaja Mikko Aaltonen sanoo, että säästöohjelma sisältää pormestariohjelman vastaisia asioita. Esimerkiksi terveyskeskus- ja muut asiakasmaksut nousevat selvästi enemmän kuin pormestariohjelmassa on linjattu.

Aaltosen mielestä vasemmistoliiton vastaesitykset noudattivat ohjelmaa.

– Tämä on absurdi tilanne. Kaikki kyselevät, oletteko lähdössä. Minusta olisi kummallista, jos vasemmisto erotettaisiin, Aaltonen sanoo.

Aaltonen arvioi, että pallo on nyt erityisesti pormestari Lauri Lylyllä.

– Minkä takia on pormestariohjelmia, jos niitä ei noudateta?

Aaltosen mukaan joillakin koalition osapuolilla voi olla haluja savustaa vasemmistoliitto ulos.

– On turha lähteä motivaatiota spekuloimaan, mutta välillä tuntuu, että kissojen ja koirien kanssa etsitään syytä saada vasemmistoliitto pois koalitiosta, Aaltonen sanoo